Aitsa MahindraMahindra is nie onbekend in Suid-Afrika nie. Produkte soos die Pik Up geniet ŉ groot markaandeel in die enkelkajuitbakkiesegment terwyl die XUV 500 een van die eerste meer luukse produkte was wat die handelsmerk aan Suid-Afrika bekendgestel en wat ons laat regop sit het. Vir my behoeftes, ŉ gesin van vyf wat gereeld woonwa sleep, is ŉ leerraamsportnutsvoertuig met sewe sitplekke ideaal. Indien ŉ mens ŉ 4×4-dryfstelsel daarby kan voeg, het jy moontlik ŉ wenner. Die enigste jammerte is dat sulke voertuie gewoonlik ŉ plaas se prys kos. Die vorige Scorpio het soms my aandag getrek, maar gebrekkige veiligheid het my afgeskrik. Toe Mahindra ons nooi vir die plaaslike bekendstelling van die splinternuwe Scorpio, was ek gretig om dit te ervaar. Die 2.2 mHawk-enjin in die huidige Scorpio en Pik up is lekker sterk! Niks kon my voorberei vir die transformasie wat die Scorpio ondergaan het nie. Die ontwerp is netjies. Uit sekere hoeke kan ŉ mens Volvo se XC90 in die ontwerp sien, en dis beslis nie ŉ slegte ding nie. Die binneruim is nou eintlik luuks. Ja, doelgerig ook, maar beslis luuks eerder as rudimentêr soos met die voorganger. Ek is steeds nie heeltemal oortuig deur die swart-en-bruin-kombinasie nie – maar ŉ mens raak dit vinnig gewoond. Die bestuurdersitplek is elektries verstelbaar, en ŉ mens is vinnig gemaklik. Ek sou graag ŉ reikafstandverstelbare stuurkolom wou hê, maar die voertuig is beslis nie ongemaklik daarsonder nie. Daar is ŉ raakskerminligtingstelsel wat Apple CarPlay en Android Auto bied, en ŉ lekker sterk Sony-klankstelsel met 13 luidsprekers. Die klimaatbeheerstelsel vind sy wortels in Indië, en dáár skrik lugreëling vir niks. Spoedkontrole maak langafstandreise lekker gemaklik – én die nuwe Scorpio spog met 5-ster NCAP- veiligheidsgradering. Onder die kap sit ŉ groot verrassing. Mahindra se 2.2 mHawk-viersilinderturbodieselenjin is puik. Lig op brandstof, én die 129 kW en 400 Nm wringkrag voel voorwaar sterk. Die enjin gaan gepaard met ŉ 6-spoed wringkragomsitter outomatiese raktas met laestrek. Daar is ŉ elektroniese ewenaarslot op die agterste dryfas, en voor is daar ŉ elektroniese stelsel wat gebruik maak van die sluitweerremme om wieltol te bekamp. Op die teerpad kan ŉ mens voel dat daar ŉ leerraamonderstel is, maar dit is beslis bekwaam en nie ongemaklik nie. Die Scorpio toer maklik teen 120 km/h en selfs ŉ stukkie meer. Dis egter waar die teerpad eindig waar die nuwe Scorpio N my uitgeboul het. Die 4×4-weergawe van dié Mahindra is uiters bekwaam. By Klein Tafelberg se 4×4-roete kon nie een hindernis in die sagte sand teen die berg op die Mahindra flous nie. Ek sal die Mahindra Scorpio N só opsom: Dit is ŉ mooi voertuig, met goeie bougehalte. Mahindra word geken aan sy betroubaarheid en goeie waarde vir geld. Die toevoeging van ŉ 5-ster veiligheidsgradering is ŉ groot aanwins vir diegene wat hul gesinne in só motor wil laai. Die 2,5 ton-sleepkapasiteit is ook 1 200 kg beter as wat GWM se P-reeks mee kan spog. Indrukwekkend. Die reeks lyk só: Die reeks word gedek deur ŉ vyf jaar/150 000 km-waarborg en vyf jaar/100 000 km-diensplan. Ons beoog om April met die Scorpio die woonwa te hak en kus toe te sleep. Ons sal dán meer oor sy sleepvermoë berig en hom dan met sy mededingers vergelyk.